Αν διαβάζεις τακτικά το Blue Dot, ξέρεις ότι φέτος ο Ήλιος είναι κάπως ανήσυχος. Τίποτα το μοναδικά σπάνιο ή ανησυχητικό βέβαια (δες κι εδώ). Ωστόσο πριν λίγες μέρες το ελληνικό ίντερνετ γέμισε με προειδοποιήσεις για γεωμαγνητική καταιγίδα πάνω από τη χώρα μας που θα συμβεί, λέει, σήμερα. Και είναι πολύ επικίνδυνη και θα προκαλέσει διακοπές ρεύματος, διαταραχή των τηλεπικοινωνιών, μέχρι και προβλήματα υγείας.

Αλλά τα πράγματα δεν είναι ακριβώς έτσι.

Παρακάτω βλέπεις το σημερινό βόρειο σέλας, και την γενικότερη συγκέντρωση φορτισμένων σωματιδίων στο βόρειο ημισφαίρειο. Πρόσεξε ότι η Ελλάδα είναι εκτός του κύκλου. Αυτό σημαίνει ό,τι φαντάζεσαι.

[image via]

Ας δούμε όμως και τι λέει το spaceweather.org (τα bold δικά μου):

Solar wind is blowing around Earth faster than 600 km/s (1.3 million mph) as our planet moves through the wake of a CME that struck on May 24th. This is causing geomagnetic unrest around the poles. Aurora sightings have been few, however, because of the competing glare of the full Moon.

Κατάλαβες; Ούτε σέλας στους πόλους δεν βλέπουν. Το δε επίσημο σημερινό alert του NOAA μιλάει μόνο για πιθανά προβλήματα σε δορυφόρους. Οπότε γιατί ασχολείται το ελληνικό ίντερνετ σήμερα με μια τέτοια είδηση; Από πού προήλθε;

Από ό,τι είδαμε στα περισσότερα δημοσιεύματα (πχ iefimerida, Ημερησία) αναφέρεται ως πηγή μόνο ένας άνθρωπος: Ο "επιστημονικός συνεργάτης του Δημόκριτου" Νίκος Κατσαρός. Ο κύριος Κατσαρός είχε μιλήσει την περασμένη Πέμπτη στην εφημερίδα Espresso, λέγοντας μεταξύ άλλων:

"Είναι λοιπόν πιθανόν να επηρεαστούν στη χώρα μας οι τηλεπικοινωνίες, να μειωθεί η ορατότητα (νιφάδες) στις τηλεοράσεις , να προκληθούν παρεμβολές στη ραδιοφωνία, στους δορυφόρους τηλεπικοινωνίας και καταστροφές στα συστήματα ηλεκτρικής ενέργειας"

Αυτή είναι η μόνη επίσημη αναφορά σε "μαγνητική καταιγίδα" που "θα πλήξει την Ελλάδα" σήμερα που βρήκαμε. Ο Νίκος Κατσαρός, δε, ο οποίος έχει και ενδιαφέρουσες απόψεις και για το θέμα των αεροψεκασμών δεν έχει σήμερα καμία σχέση με το Δημόκριτο, όπως μας διαβεβαίωσαν όταν τηλεφωνήσαμε στο ΕΚΕΦΕ.

Οπότε τώρα ξέρεις:

1) Μην πιστεύεις ό,τι γράφεται στο ελληνικό ίντερνετ και

2) Μάλλον μπορείς να βγεις σήμερα έξω άφοβα, χωρίς μαγνητική ομπρέλα.